 NA MASHIRIKA KIGALI, RWANDA MABAKI ya wahanga 587 wa mauaji ya kimbari ya mwaka 1994 dhidi ya Watutsi yamefukuliwa katika wilaya ya Rusizi magharibi mwa Rwanda. Hayo ni kwa mujibu wa shirika la utangazaji la taifa la Rwanda Television jinsi lilivyoripoti mnamo Jumatano. Kulingana na Bw Oswald Kabera aliyenusurika kutoka kwa mauaji hayo, waligundua mabaki ya watu hao walipoanza msako tangu Machi 23, 2023. “Tumegundua mabaki ya wahanga 587 wa mauaji ya kimbari tangu tulipoanza msako Machi 23 mwaka huu,” alisema Oswald Kabera. Bw Kabera, ambaye kando na kunusurika kifo pia ni mwanachama wa IBUKA, shirika mwamvuli la vyama vya wahanga wa mauaji ya kimbari, alinukuliwa akisema. Fauka ya hayo, alisema kuwa kugunduliwa kwa mabaki hayo kumebainika wakati kanisa moja wilayani humo lilipofanyiwa kazi ya kuwekewa matuta ikiwa ni sehemu ya maandalizi ya ardhi kwa ajili ya kilimo. “Mabaki ya mwathiriwa mmoja wa mauaji ya kimbari yaligunduliwa katika mchakato huo, jambo ambalo lilisababisha mamlaka ya wilaya ya Rusizi kuanza operesheni ya kutafuta mabaki zaidi ya mauaji ya kimbari. Hii ilisababisha kupatikana kwa mabaki ya miili zaidi,” Kabera alisema. Mabaki ya wahasiriwa bado yanagunduliwa katika maeneo mengi ya Rwanda, miaka 29 baada ya mauaji ya kimbari. Isitoshe, Raia wa Rwanda walianza shughuli za ukumbusho wa kuadhimisha miaka 29 ya Mauaji ya Kimbari ya 1994 chini ya mada ‘Kumbuka-Ungana-Upya tarehe 7 Aprili. Shughuli za ukumbusho wa mauaji ya kimbari zitaendelea hadi Julai 4 kuadhimisha maafa ya siku 100, ambapo zaidi ya watu milioni moja, hasa Watutsi na Wahutu waliuawa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  